ཁྱེད་ཀྱིས་མི་རིགས་འདིའི་རྣམ་ཤེས་སྤྲུམ་ནས་གངས་ཅན་པའི་ཤ་ཁྲག་རུས་གསུམ་གྱི་གསེང་ལ་འཐིམ་ཞིང་།ཁྱེད་ཀྱི་མཛད་འཕྲིན་གྱི་འོད་ཞགས་རེ་རེ་དང་ལྷག་བསམ་གྱི་བྱིན་རླབས་རེ་རེ་ཇོ་མོ་གླང་མའི་ཟིལ་ཤུགས་དང་བསྡེབས་ནས་འཕྲོས་འོང་།ཕ་སྐད་ལགས།མདོར་ན་ཁྱེད་ནི་བོད་གངས་ཅན་གྱི་ཡ་ཆུང་གི་སྙིང་དང་ཡ་ཐོད་ཀྱི་མིག་ལྟ་བུ་ཡིན་ལ།ལྷག་པར་དུ་ཁྱེད་ཀྱི་ཉམས་པ་མེད་པའི་སྙིང་སྟོབས་དང་གཞན་ཕན་འོ་མའི་ལྷག་བསམ་ལ་ང་ཚོས་ནམ་ཡང་རེ་འདུན་གྱི་རྨུ་ཐག་འཐེན་ཡོད།དེའི་ཕྱིར།མང་བོ་ཞིག་གིས་དྲན་གྱིན་པ་ཕ་སྐད་དང་།གླེང་བཞིན་པ་ཡང་ཕ་སྐད་ཡིན།ངས་སྙན་ཚིག་གི་འདབ་མ་གྲོལ་པའི་མེ་ཏོག་རེ་རེ་དང་སེམས་འདུན་གྱི་རང་མདངས་འཚེར་བའི་ལང་ཚོ་ཡོད་རྒུ་ཁྱེད་ལ་ཕུལ་དང་འབུལ་བཞིན་ཡོད་པས།ཁྱེད་ཀྱི་འཛུམ་མདངས་དང་གཟི་བརྗིད་ཇི་སྲིད་བསྐལ་བརྒྱའི་བར་དུ་གངས་རིའི་དཔལ་དུ་བརྟན་པར་སྨོན།